Луис де Гонгора-и-Арготе
Романс за една черна госпожа

Превод от испански: Александър Муратов, Атанас Далчев, 1978

chitanka.info

По една госпожа черна

черен огорчен поклонник

от сърцето свое черно

черни сълзи все пролива.

С него черна нощ говори,

толкоз черна, че, изглежда,

и от черната му мъка

иде черната жалейка:

носи той китара черна,

с черни и зелени струни

и ключове, също черни,

черен да е, който свири.

„Черни дни ми даде господ,

ако твойта черна обич

не ме правеше по-черен

и от гроба черен даже!

Една черна милост прося,

ако черни ти продаваш

и на черен трябва само

с черна милост да се плаща.“

Строго черната госпожа

черния поклонник среща,

отегчена с черни думи

черния човек почерня:

„Нека черен час споходи

черния тъй както иска;

към поклонниците черни

моето презрение черно.“

Кавалерът чер тогава,

не желаейки да бъде

и от черното по-черен,

сне почтително пред нея

черна шапка и си тръгна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.